هامه‌ خه‌وه‌ر ده‌ نام خاو، گلێ خووم گلێ خراو
وه‌ختێ چه‌مه‌یلێ چۊ شراو ته‌نگ سه‌رم چه‌كانگه
باخ وه‌هاره‌ سینگێ سینگ زرک زینگێ
زرده‌ به‌یێ په‌ل ئاخس و سێوێ په‌ل ئاوه‌شانگه‌
وه‌ختێ دوئا ئڒا م كه‌ێ بریه‌یلێ ها ده‌ نام یه‌ك
وه‌ختێ ك دوژمین م دێ قنجگ چه‌م خه‌فانگه‌
گڕگڕێ خوو دێگ ئه‌و سه‌رێ سه‌روه‌نه‌ خوو سوس ئه‌و كه‌رێ
نه‌وا منی بێگ ئه‌و سه‌رم قه‌ێوه‌نه‌ تون جه‌ڕانگه‌
بڕێ دۊه‌تن وه‌ مه‌یلمن كورپه‌ كه‌ژاڵ و له‌یلمن
هه‌ر یه‌كێ ژان وه‌ یه‌ێ فه‌نێ ماڵ سێ كه‌س ڕمانگه‌
مێنگه‌ نووار دۊرێان ئاز قولم ژه‌ بن بڕی
سه‌رده‌ سه‌راو هۊرێان مه‌زگ سه‌رم ته‌زانگه‌
سه‌ر و مله‌یل به‌رزێان زڵف ده‌ له‌رزه‌ له‌رزێان
شه‌نه‌ێ شه‌ماڵه‌ ته‌رزێان باخ و به‌رم رزانگه‌
ئه‌مان ده‌ نامێان كه‌سێ ک گیسه‌گه‌ێ ڕه‌سن وه‌سێ
ده‌ هه‌ر ملێ ده‌ هه‌ر ده‌سێ دەس م ئه‌و جه‌ڕانگه
وه‌ م نه‌كه‌ی ت قه‌ژمه‌ری ک ڕا چوه‌ شێت خوه‌ت كه‌ری؟
هن یه‌سه‌ ک چۊ په‌ری زامه‌تێ وه‌م ڕه‌سانگه‌
ئه‌و چه‌م سه‌رمه‌س ڕه‌شه‌ ‌ئه‌و چه‌م بێ سورمه‌ خوه‌شه‌
ئاگرێ خس ده‌ ئێ له‌شه‌ ک دووزه‌ق ئه‌ڵكزانگه‌
م چۊ بزانم یه‌ دڵه‌ وه‌ختێ دڵم هشكه‌ ده‌ خۊن؟
م چۊ بزانم یه‌ سه‌ره‌ وه‌ختێ سه‌رم شێوانگه‌؟
دلێ دێرم خوه‌شێ بكه‌ن به‌ختێ دێرم ڒه‌شێ بكه‌ن
دیه‌ر چوه‌ دێرم به‌شێ بكه‌ن؟ ک پۊتگه‌م ته‌كانگه‌
س: تاقوه‌سان
